Kinders sien hoe ma met byl vermoor wordArgieffoto Die kinders van ŉ 39-jarige vrou van die Groblersdal-omgewing in Limpopo ontvang berading nadat hulle Dinsdagoggend gesien het hoe hul ma met ŉ byl vermoor word. Lt.kol. Moatshe Ngoepe, woordvoerder van die polisie, het gesê die voorval het omstreeks 07:30 in Zaaiplaas gebeur. Volgens Ngoepe het ŉ inwoner in die gebied glo gesien hoe ŉ man sy buurvrou vermoor en van haar bloed drink. Die polisie is ontbied en met hul aankoms op die toneel het hulle die 30-jarige man gevind, steeds met die byl in sy hande. Hy is op die plek in hegtenis geneem. Dit is nie duidelik hoekom die man van die bloed gedrink het nie. Ngoepe het gesê die vrou se kinders en ander mense wat die voorval sien gebeur het, ontvang tans berading. Die man sal binnekort in die Zaaiplaas-landdroshof verskyn.